《张公子行一首送太仓张汉南归》
明代·程敏政

张公子，留侯孙，少年丰采如香荪。读书击剑穷朝昏，海边甲第开辕门。

堂上将军不好武，千里歌吹闻兵屯。平生陆家亲昆弟，托好愿比朱陈村。

有女近出职方氏，辇金舆币来求婚。职方择婿正复尔，椷书许聘情何惇。

张公子，佩赤璊，刻丝裤褶悬两弴。去年跨马入京国，一见笑语回春温。

画堂红烛谢家庆，整日开燕刲羊豚。新郎二月发归思，行李赍送联征䑳。

闸河雨过沙水浑，旭日半下东城根。柳枝未堪把，劝子白堕尊。

人生岁月惊涛奔，他时富贵岂足论。冰玉相辉古难得，忠孝莫负君父恩。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。